**המחזת סיפור חנוכה- מלכה האס**

לפני שנים רבות כשבית המקדש עוד היה קיים

גרה במודיעין, בדרך העולה לירושלים, משפחה של כוהנים.

אבי המשפחה היה זקן וחכם וקראו לו מתיתיהו

והיו לו חמישה בנים: יוחנן, שמעון, יהודה, אלעזר ויונתן.

כולם ביחד עבדו בכרמים ובבוסתנים וגידלו ענבים, תאנים ורימונים.

ואחרי העבודה כולם למדו תורה.

פעם בשנה, כשהגיע תורם, הם עלו לירושלים כדי לעבוד בבית המקדש

ולהדליק בכל יום את הנרות במנורת הזהב.

אבל כשהיוונים פלשו לארץ והגיעו עד ירושלים

מתיתיהו ובניו לא יכלו לעבוד בבית המקדש

כי היוונים רצו שכל היהודים יהיו כמו יוונים

שידברו כמו יוונים, שיתלבשו כמו יוונים, שישירו וירקדו כמו יוונים, ושיתפללו כמו יוונים.

אבל היהודים לא הסכימו להיות כמו יוונים.

למלך של היוונים קראו אנטיוכוס,

והוא שלח את החיילים שלו להילחם ביהודים.

החיילים היוונים לבשו שריוני ברזל וחבשו קסדות ברזל

והיו להם פילים עצומים וכבדים שרמסו כל דבר שעמד בדרכם

היוונים הגיעו עד לבית המקדש על הר הבית

הם נכנסו עם הפילים לתוך העזרות של בית המקדש

והפילים רמסו כל דבר שעמד בדרכם

היוונים הוציאו מבית המקדש את מנורת הזהב

הם לקחו איתם את כל הכלים היפים העשויים כסף וזהב

והורידו את הפרוכת ואת כל השטיחים היפים

את כל כדי החרס המלאים שמן זית זך, הם ניפצו

ובתוך בית המקדש פנימה הם העמידו את הפסל שלהם.

המלך אנטיוכוס פקד פקודה לכל היהודים-

"מעכשיו כל היהודים צריכים להיות כמו יוונים!

אסור לכם לעשות ברית מילה לתינוקות!

אסור לכם ללמוד תורה!

אסור לכם לשמור את השבת!

אסור לכם להתפלל לה'!

מעכשיו כל היהודים צריכים להתפלל לפסל, ולהשתחוות לפסל כמו יוונים".

אנטיוכוס שלח את הפקידים היוונים לכל עיר ולכל כפר

כדי להודיע לכל היהודים שעליהם להשתחוות לפסל.

אחד הפקידים הגיע למודיעין, בדרך העולה לירושלים

הוא העמיד את הפסל באמצע הכפר

וקרא לכל אנשי מודיעין להתאסף סביב הפסל ואמר להם:

"שמעו את פקודת המלך אנטיוכוס לכל היהודים:

אסור לכם לעשות ברית מילה לתינוקות!

אסור לכם ללמוד תורה!

אסור לכם לשמור את השבת!

אסור לכם להתפלל לה'!

עכשיו גשו הנה והשתחוו לפסל!"

שקט...כל אנשי מודיעין עמדו סביב, איש לא נע ולא זע.

פתאום קרא מתיתיהו בקול גדול:

"מי לה' אלי!"

והוא קפץ קדימה, הרג את הפקיד היווני, הפיל את הפסל ושבר אותו לרסיסים.

מתיתיהו אמר לבניו ולכל אנשי מודיעין:

"אנחנו לא נשמע בקול המלך אנטיוכוס

אנחנו לא נהיה כמו יוונים

בואו נסתתר במערות שבתוך ההרים

שם נוכל ללמוד תורה והיוונים לא ימצאו אותנו

ושם נוכל ללמוד להילחם כדי לגרש את היוונים מהארץ שלנו".

כל אנשי מודיעין שמעו בקול מתיתיהו

הם עזבו את השדות, הכרמים והבוסתנים שלהם

הם לקחו איתם את הילדים והתינוקות, את הסבים והסבתות

וכולם הלכו להסתתר במערות אשר בתוך ההרים

שם הם למדו תורה

שם הם שמרו את השבת

שם הם התפללו לה'

ושם הם התאמנו והתכוננו למלחמה

כדי לגרש את היוונים מן הארץ.

מתיתיהו היה זקן ובא בימים

הוא הרגיש שעוד מעט הוא צריך למות

הוא אסף את כל היהודים במערה ואמר להם:

"יהודה המכבי הוא החכם והאמיץ בין הבנים שלי

כאשר אני אמות הוא יהיה המפקד שלכם במלחמה נגד היוונים

ואתם תשמעו בקולו".

המלך אנטיוכוס כעס מאוד שהיהודים לא רוצים להיות כמו יוונים

והוא שלח עוד חיילים ועוד פילים כדי להילחם ביהודים

ולהכריח אותם להיות כמו יוונים.

יהודה המכבי אסף את כל היהודים במערה ואמר להם:

"אנחנו נילחם ביוונים ונגרש אותם מן הארץ שלנו.

ועכשיו נתפלל ביחד לה' שיעזור לנו

כי אנחנו מעטים והיוונים רבים

ויש להם פילים וכלי מלחמה".

כל היהודים התפללו יחד במערה:

והנה הם ראו מרחוק שיירה של יוונים.

כאשר השיירה של היוונים עברה במעבר הצר בין ההרים

צעק יהודה המכבי:

"מי לה' אלי"

פתאום כל היהודים פרצו מן המערה החוצה

ודקרו את הפילים מלמטה בכידונים

הפילים נעצרו במעבר הצר בין ההרים

היוונים התבלבלו- והיהודים נלחמו בהם וניצחו אותם וגרשו אותם מן הארץ.

אז קרא יהודה המכבי:

"ה' עשה לנו תשועה גדולה

ה' נתן רבים ביד מעטים

ועכשיו נעלה כולנו לירושלים

ונטהר את בית המקדש

כדי שנוכל להתפלל שם לה' ולהודות לו".

כל היהודים עלו לירושלים ובאו לבית המקדש

שהיה כולו מזוהם ומחולל ופסל עמד בתוכו.

הם ניפצו את הפסל לרסיסים

והוציאו מן העזרות את העשבים שגדלו שם, ואת כל הלכלוך של הפילים

אחר כך עזרו כולם לנקות ולתקן את בית המקדש.

הבנאים תיקנו את העמודים ואת המרצפות

הנגרים תיקנו את הספסלים והסולמות

האורגים ארגו פרוכת חדשה ושטיחים

הצורפים יצקו מזהב וכסף כלים ומנורת זהב למאור.

כאשר בית המקדש היה כולו נקי ומצוחצח וטהור

הזמין יהודה המכבי את כל היהודים לחנוכת בית המקדש.

כל היהודים לבשו בגדי חג, ובאו לבית המקדש בשירים ובמחולות

יהודה המכבי ערך את הפתילים בספלים של מנורת הזהב

והוא רצה למלא את הספלים בשמן, כדי להדליק נרות במנורת הזהב, ביום חנוכת בית המקדש.

אך הוא לא מצא שמן זית זך חתום בחותמו של כהן גדול

שרק אותו מותר לצקת בספלים של מנורת הזהב.

חיפש יהודה בכל בית המקדש ובכל העזרות

וחיפשו איתו כל האחים

חיפשו וחיפשו, עד שמצא יונתן, בקצה העזרה, כד אחד מלא שמן זית זך

חתום בחותמו של כהן גדול.

יהודה יצק את השמן מן הכד לתוך הספלים של מנורת הזהב.

והשמן הספיק בדיוק כדי למלא את כל שבעת הספלים.

יהודה הדליק את האש בפתילים שבספלים של מנורת הזהב

וכל היהודים, הסבים והסבתות, האמהות והאבות והילדים ואפילו התינוקות

ראו את האור הנוצץ במנורת הזהב.

וכולם שרו ביחד: "הודו לה' כי טוב כי לעולם חסדו"

הם התפללו ושרו ורקדו ושמחו בחנוכת בית המקדש

עד שהתעייפו והלכו הביתה לישון.

למחרת בא יהודה המכבי לבית המקדש והנה קרה נס:

הכד הריק עם חותמו של כהן גדול היה שוב מלא שמן

ויהודה היה יכול למלא שוב את הנרות במנורת הזהב.

שמונה ימים נמשכה חגיגת חנוכת בית המקדש

ושמונה ימים המשיך השמן מן הכד להבעיר את הנרות במנורת הזהב.

עד שהכוהנים כתשו זיתים והוציאו מהם שמן זית זך חדש

ומלאו בו כדים רבים חתומים בחותמו של כהן גדול.

ובכל שנה ושנה

כל היהודים מדליקים נרות חנוכה

כל יום מוסיפים נר אחד

עד שדולקים בחנוכיה שמונה נרות

המזכירים את הנס של כד השמן

שהספיק להבעיר שמונה ימים

את הנרות במנורת הזהב

בחנוכת בית המקדש